PATIENTVEJLEDNING

*Indholdet i denne vejledning er godkendt af Dansk Selskab for Ambulant Kirurgi*

01.05.2018 MBW (revideres hver 3. år)

**Kikkertundersøgelse af mavesækken (gastroskopi)**

Undersøgelsen foretages for at afsløre, om der er forandringer i mavesæk eller spiserør (sår, betændelse, spiserørsbrok, forsnævringer eller kræft).  
Undersøgelsen udføres via munden eller næsen med en lang bøjelig kikkert, hvor igennem der kan føres instrumenter til udtagning af vævsprøver.

For at folde mavesækken op blæses der luft i mavesækken.

**Før undersøgelsen**

De skal faste, tørste i 6 timer før undersøgelsen. Eventuel nødvendig medicin kan indtages med en mundfuld vand.  
Hvis De tager følgende mavesårsmedicin: Nexium,Omeprazol, Lanzo, Pantoloc, Pantoprazol eller Pariet, bedes De - hvis det overhovedet er muligt - undlade at tage medicinen 1 uge før undersøgelsen. Den nævnte medicin kan nemlig gøre det vanskeligt at påvise eventuelle bakterier.

I stedet for mavesårsmedicinen kan De indtil 1 døgn før undersøgelsen tage håndkøbsmedicin mod syre (syreneutraliserende flydende medicin, tyggetabletter, Acinil, Kuracid eller lignende).

**Undersøgelsen**

Næsen eller svælget bliver eventuelt lokalbedøvet.  
Undersøgelsen foregår, mens De ligger i venstre sideleje. Kikkerten føres ind gennem næsen eller munden, hvorefter De evt bliver bedt om at lave et par synkebevægelser, for at kikkerten kan komme ned i spiserøret. Der er masser af plads til at trække vejret både gennem næse eller mund. Undersøgelsen varer 3-5 minutter. De fleste patienter finder undersøgelsen let til moderat ubehagelig på grund af opkastningsreflekser.

**Efter undersøgelsen**

Hvis der er brugt lokalbedøvelse i svælget skal der gå 1-2 timer før De må spise eller drikke. Hvis det kun er næsen som er lokalbedøvet kan De spise eller drikke umiddelbart efter. Er der taget vævsprøver, skal De huske at ringe om resultatet.

**Komplikationer**

Der forekommer stort set aldrig komplikationer udover lidt næseblod ved denne undersøgelse.

**Aftalt tid til undersøgelse dag 20 kl.**

Evt. afbud bedes meddelt klinikken senest 2 dage før på tlf. 39 64 14 80 mellem kl. 9-14.

Ved udeblivelse uden afbud sendes regning på 500 kr.